text: Важността от работещи капиталови пазари бе потвърдена и от думите на Петър Станчев, директор Връзки с инвеститорите и финансов мениджър на Алкомет АД, чиято емисия е в състава на основния индекс на БФБ – SOFIX.
  "Влизането в SOFIX помогна за добрата търговия с акции на Алкомет, като през първото тримесечие постигнахме 3 пъти увеличение на търговията с нашите акции", каза Станчев. По думите му, това е било подкрепено и от добрите резултати на компания.
  За миналата 2016 година водещата компания в сферата на металургията записва EDIBTA от 14% и нетна печалба в размер на 9%. Всичко това ще позволи на Алкомет да инвестира 40 млн. евро в два от основните си цехове – валцовия и пресовия, което ще помогне за увеличаване на продукцията с 35% през следващите 3 до 4 години.
  По време на форума „Шумът на парите” стана ясно, че политическите събития в Македония и Гърция оставят отпечатък върху развитието на местните капиталови пазари.
  „Политическата криза се отрази на пазара в Македония, на цялата икономика. Финансовите потоци бяха обхванати за дълъг период от време заради продължаващите процеси на дестабилизация от 2015 г.”, посочи Иван Щериев от Македонската фондова борса.
  Той изрази надежда, че сформиране на правителство в югозападната ни съседка ще доведе до стабилизиране на пазара. На Македонската фондова борса са листнати 109 компании, като 88 от тях са декларирали печалба, 33 – са разпределили дивидент, наблюдавания ръст е от порядъка на 16% на годишна база.
  Гърция минава през много труден период, който продължава вече седма поредна година, стана ясно от думите на Андреас Даскалакис. Въпреки всичко, на борсата през всичките тези години успяваме да поддържаме над 50% дял на чуждите инвестиции, посочи експертът, като добави, че през последните три години се полагат усилия за връщане на разбирането, че борсата е опция за набиране на средства.